Estes sos coses sabíes de toos. Tamién conozse enforma l´enclín "xacobín" de la izquierda española que, arrenunciando a aquellos vieyos rellumos imperiales, confórmase coles dimensiones  actuales del estáu incluyendo´l mínimu ultramarinu que caltién anguaño (Les Canaries, sobremanera), asonsañando asina les dinámiques d´otros estaos "modernos y de la nuesa redolada", como avecen decir ellos. Un estáu homoxenu no alminsitrativo, lo xurídico, lo civil, en suma, por más que nun haiga más remediu que partir d´una heteroxenia realidá material no llingüístico, étnico, territorial, etc. Una triba de Forma Trescendente, a mou d´Idea Platónica, como l´Igualdá o la Constitución (Una y Grande que tamién  mos fadrá Llibres) sedrá la que "estandarice" tales estremaúres ente ciudadanos. El centralismu xacobín, que va pola vida de "progresista" tuvo bien representáu nel PSOE dende los anicios de la nomada "Transición", con figures como Peces- Barba y otros "Padres de la Constitución". Esta xente, que güeyaba siempres la hestoria francesa con almiración, nun tuvo torgues imposibles p´apautar colos más "Imperialistes" de la derecha que teníen al empar detrás l´espadón de los xenerales pa xixilar tol procesu. Pa los  franquistes amazcaritaos de reformistes na UCD yera la cuenta´l poder presentar un nueu modelu "conservador" d´estáu centraliegu, dándoseles de víctimes. Dicíen al pueblu que taben, dafechu, los cuarteles camburando y que por ello yera mester colocar morcielles "arrenunciables" nel textu constitucional, como aquella de la " indivisible xunidá de la Nación española, patria común ya indivisible de tolos españoles..."  [1] como prerrequisitu pa la reconocencia de les autonomíes que la "integraben" (Artículu II).